BCP พบรองเลขาธิการ UN ร่วมตั้งเป้าลดปล่อย “ก๊าซเรือนกระจก” เป็นศูนย์ปี 93
BCP ร่วมเข้าพบ “อามีนา เจ โมฮัมเหม็ด” รองเลขาธิการ UN ร่วมกันตั้งเป้าผ่าน GCNT ในการลดการปล่อยก๊าซเรือนกระจกสุทธิเป็นศูนย์ในปี ค.ศ. 2593
BCP ร่วมเข้าพบ “อามีนา เจ โมฮัมเหม็ด” รองเลขาธิการ UN ร่วมกันตั้งเป้าผ่าน GCNT ในการลดการปล่อยก๊าซเรือนกระจกสุทธิเป็นศูนย์ในปี ค.ศ. 2593
30 มี.ค. 2565

นางกลอยตา ณ ถลาง ผู้ช่วยกรรมการผู้จัดการใหญ่ สายงานบริหารภาพลักษณ์และสื่อสารองค์กร บริษัท บางจาก คอร์ปอเรชั่น จำกัด (มหาชน) หรือ BCP ในฐานะกรรมการและประชาสัมพันธ์ สมาคมเครือข่ายโกลบอลคอมแพ็กแห่งประเทศไทย (Global Compact Network Thailand – GCNT) ร่วมเข้าพบ นางอามีนา เจ โมฮัมเหม็ด รองเลขาธิการสหประชาชาติ ในโอกาสเยือนประเทศไทยเพื่อเข้าร่วมประชุม Asia-Pacific Forum on Sustainable Development ครั้งที่ 9
นางอามีนา แสดงความประทับใจที่ได้รับทราบถึงความคืบหน้าของภาคธุรกิจในประเทศไทย ในการดำเนินงานที่ตอบสนองต่อเป้าหมายการพัฒนาอย่างยั่งยืนของสหประชาชาติ (UN SDGs) โดยองค์กรสมาชิกของ GCNT ได้ร่วมกันตั้งเป้าผ่าน GCNT ในการลดการปล่อยก๊าซเรือนกระจกสุทธิเป็นศูนย์ในปี พ.ศ. 2593
นางกลอยตา ได้รายงานต่อที่ประชุมว่ากลุ่มบางจากฯ ได้ปรับเปลี่ยนธุรกิจเพื่อความยั่งยืน จากธุรกิจโรงกลั่นน้ำมันเมื่อเริ่มดำเนินการเกือบ 40 ปีที่แล้ว วันนี้ครอบคลุม 5 กลุ่มธุรกิจพลังงาน จากต้นน้ำถึงปลายน้ำ รวมถึงธุรกิจสีเขียว ทั้งการผลิตไฟฟ้าจากพลังงานสะอาด และธุรกิจชีวภาพ ซึ่งกำลังรุกสู่ SynBio ธุรกิจสีเขียวเปลี่ยนโลก อีกทั้ง ธุรกิจนวัตกรรมใหม่ ๆ ตอบสนองเทรนด์โลก
ทั้งนี้ บางจากฯ ให้ความสำคัญกับการดำเนินธุรกิจที่ตอบสนองต่อ UNSDGs โดยเฉพาะอย่างยิ่งด้าน Climate Action และได้ตั้งเป้าหมายความเป็นกลางทางคาร์บอนในปี 2573 และปล่อยก๊าซเรือนกระจกสุทธิเป็นศูนย์ในปี 2593 และเมื่อปีที่แล้ว ได้ร่วมกับพันธมิตรทางธุรกิจรวม 11 องค์กร ก่อตั้ง Carbon Markets Club ส่งเสริมการซื้อขายคาร์บอน เครดิต ซึ่งถือเป็นสะพานเชื่อมสำคัญสำหรับการเปลี่ยนผ่านจากพลังงานฟอสซิลสู่พลังงานสะอาด โดยนอกจากการดำเนินกระบวนการต่าง ๆ ทางธุรกิจเพื่อไปสู่เป้าหมายดังกล่าวแล้ว ยังมีการเชิญชวนให้พนักงานทุกคนและผู้มีส่วนได้เสียทางธุรกิจรับรู้และมีส่วนร่วม เพราะ “ทุกคนช่วยได้”
บางจากฯ เน้นการมีส่วนร่วมของทุกภาคส่วนในการดำเนินงานตามเป้าหมาย UN SDGs และล่าสุดเพิ่งได้รับรางวัลรองชนะเลิศอันดับที่ 1 UN Women 2021 Thailand’s Women’s Empowerment Principles Awards (WEPs) สาขาสถานที่ทำงานที่มีความเท่าเทียมกันทางเพศ